amanoisuno/poet huggingface dataset:
越中秋懷 李白
越水繞碧山，周回數千里。乃是天鏡中，分明畫相似。愛此從冥搜，永懷臨湍遊。一為滄波客，十見紅蕖秋。觀濤壯天險，望海令人愁。路遐迫西照，歲晚悲東流。何必探禹穴，逝將歸蓬丘。不然五湖上，亦可乘扁舟。
效古二首 李白
朝入天苑中，謁帝蓬萊宮。青山映輦道，碧樹搖蒼空。謬題金閨籍，得與銀台通。待詔奉明主，抽毫頌清風。歸時落日晚，躞蹀浮雲驄。人馬本無意，飛馳自豪雄。入門紫鴛鴦，金井雙梧桐。清歌弦古曲，美酒沽新豐。快意且為樂，列筵坐群公。光景不可留，生世如轉蓬。早達勝晚遇，羞比垂釣翁。自古有秀色，西施與東鄰。蛾眉不可妒，況乃效其顰。所以尹婕妤，羞見邢夫人。低頭不出氣，塞默少精神。寄語無鹽子，如君何足珍。
擬古十二首 李白
青天何歷歷，明星如白石。黃姑與織女，相去不盈尺。銀河無鵲橋，非時將安適。閨人理紈素，遊子悲行役。瓶冰知冬寒，霜露欺遠客。客似秋葉飛，飄颻不言歸。別後羅帶長，愁寬去時衣。乘月托宵夢，因之寄金徽。高樓入青天，下有白玉堂。明月看欲墮，當窗懸清光。遙夜一美人，羅衣沾秋霜。含情弄柔瑟，彈作陌上桑。弦聲何激烈，風捲繞飛梁。行人皆躑躅，棲鳥起回翔。但寫妾意苦，莫辭此曲傷。願逢同心者，飛作紫鴛鴦。長繩難系日，自古共悲辛。黃金高北斗，不惜買陽春。石火無留光，還如世中人。即事已如夢，後來我誰身。提壺莫辭貧，取酒會四鄰。仙人殊恍惚，未若醉中真。清都綠玉樹，灼爍瑤台春。攀花弄秀色，遠贈天仙人。香風送紫蕊，直到扶桑津。取掇世上豔，所貴心之珍。相思傳一笑，聊欲示情親。今日風日好，明日恐不如。春風笑于人，何乃愁自居。吹簫舞彩鳳，酌醴鱠神魚。千金買一醉，取樂不求餘。達士遺天地，東門有二疏。愚夫同瓦石，有才知卷舒。無事坐悲苦，塊然涸轍魚。運速天地閉，胡風結飛霜。百草死冬月，六龍頹西荒。太白出東方，彗星揚精光。鴛鴦非越鳥，何為眷南翔。惟昔鷹將犬，今為侯與王。得水成蛟龍，爭池奪鳳凰。北斗不酌酒，南箕空簸揚。世路今太行，回車竟何托。萬族皆凋枯，遂無少可樂。曠野多白骨，幽魂共銷鑠。榮貴當及時，春華宜照灼。人非昆山玉，安得長璀錯。身沒期不朽，榮名在麟閣。月色不可掃，客愁不可道。玉露生秋衣，流螢飛百草。日月終銷毀，天地同枯槁。蟪蛄啼青松，安見此樹老。金丹寧誤俗，昧者難精討。爾非千歲翁，多恨去世早。飲酒入玉壺，藏身以為寶。生者為過客，死者為歸人。天地一逆旅，同悲萬古塵。月兔空搗藥，扶桑已成薪。白骨寂無言，青松豈知春。前後更歎息，浮榮安足珍。仙人騎彩鳳，昨下閬風岑。海水三清淺，桃源一見尋。遺我綠玉杯，兼之紫瓊琴。杯以傾美酒，琴以閑素心。二物非世有，何論珠與金。琴彈松裏風，杯勸天上月。風月長相知，世人何倏忽。涉江弄秋水，愛此荷花鮮。攀荷弄其珠，蕩漾不成圓。佳人彩雲裏，欲贈隔遠天。相思無由見，悵望涼風前。去去複去去，辭君還憶君。漢水既殊流，楚山亦此分。人生難稱意，豈得長為群。越燕喜海日，燕鴻思朔雲。別久容華晚，琅玕不能飯。日落知天昏，夢長覺道遠。望夫登高山，化石竟不返。
感興六首 李白
瑤姬天帝女，精彩化朝雲。宛轉入宵夢，無心向楚君。錦衾抱秋月，綺席空蘭芬。茫昧竟誰測，虛傳宋玉文。洛浦有宓妃，飄颻雪爭飛。輕雲拂素月，了可見清輝。解佩欲西去，含情詎相違。香塵動羅襪，綠水不沾衣。陳王徒作賦，神女豈同歸。好色傷大雅，多為世所譏。裂素持作書，將寄萬里懷。眷眷待遠信，竟歲無人來。征鴻務隨陽，又不為我棲。委之在深篋，蠹魚壞其題。何如投水中，流落他人開。不惜他人開，但恐生是非。十五游神仙，仙游未曾歇。吹笙坐松風，泛瑟窺海月。西山玉童子，使我煉金骨。欲逐黃鶴飛，相呼向蓬闕。西國有美女，結樓青雲端。蛾眉豔曉月，一笑傾城歡。高節不可奪，炯心如凝丹。常恐彩色晚，不為人所觀。安得配君子，共乘雙飛鸞。嘉谷隱豐草，草深苗且稀。農夫既不異，孤穗將安歸。常恐委疇隴，忽與秋蓬飛。烏得薦宗廟，為君生光輝。
寓言三首 李白
周公負斧扆，成王何夔夔。武王昔不豫，剪爪投河湄。賢聖遇讒慝，不免人君疑。天風拔大木，禾黍咸傷萎。管蔡扇蒼蠅，公賦鴟鴞詩。金縢若不啟，忠信誰明之。搖裔雙彩鳳，婉孌三青禽。往還瑤台裏，鳴舞玉山岑。以歡秦娥意，複得王母心。區區精衛鳥，銜木空哀吟。長安春色歸，先入青門道。綠楊不自持，從風欲傾倒。海燕還秦宮，雙飛入簾櫳。相思不相見，托夢遼城東。
秋夕旅懷 李白
涼風度秋海，吹我鄉思飛。連山去無際，流水何時歸。目極浮雲色，心斷明月暉。芳草歇柔豔，白露催寒衣。夢長銀漢落，覺罷天星稀。含悲想舊國，泣下誰能揮。
感遇四首 李白
吾愛王子晉，得道伊洛濱。金骨既不毀，玉顏長自春。可憐浮丘公，猗靡與情親。舉首白日間，分明謝時人。二仙去已遠，夢想空殷勤。可歎東籬菊，莖疏葉且微。雖言異蘭蕙，亦自有芳菲。未泛盈樽酒，徒沾清露輝。當榮君不采，飄落欲何依。昔余聞姮娥，竊藥駐雲發。不自嬌玉顏，方希煉金骨。飛去身莫返，含笑坐明月。紫宮誇蛾眉，隨手會凋歇。宋玉事楚王，立身本高潔。巫山賦彩雲，郢路歌白雪。舉國莫能和，巴人皆捲舌。一感登徒言，恩情遂中絕。
翰林讀書言懷，呈集賢諸學士 李白
晨趨紫禁中，夕待金門詔。觀書散遺帙，探古窮至妙。片言苟會心，掩卷忽而笑。青蠅易相點，白雪難同調。本是疏散人，屢貽褊促誚。雲天屬清朗，林壑憶遊眺。或時清風來，閑倚欄下嘯。嚴光桐廬溪，謝客臨海嶠。功成謝人間，從此一投釣。
尋陽紫極宮感秋作 李白
何處聞秋聲，翛翛北窗竹。回薄萬古心，攬之不盈掬。靜坐觀眾妙，浩然媚幽獨。白雲南山來，就我簷下宿。懶從唐生決，羞訪季主蔔。四十九年非，一往不可複。野情轉蕭灑，世道有翻覆。陶令歸去來，田家酒應熟。
江上秋懷 李白
餐霞臥舊壑，散發謝遠遊。山蟬號枯桑，始複知天秋。朔雁別海裔，越燕辭江樓。颯颯風卷沙，茫茫霧縈洲。黃雲結暮色，白水揚寒流。惻愴心自悲，潺湲淚難收。蘅蘭方蕭瑟，長歎令人愁。
秋夕書懷 李白
北風吹海雁，南渡落寒聲。感此瀟湘客，淒其流浪情。海懷結滄洲，霞想遊赤城。始探蓬壺事，旋覺天地輕。澹然吟高秋，閑臥瞻太清。蘿月掩空幕，松霜結前楹。滅見息群動，獵微窮至精。桃花有源水，可以保吾生。
避地司空原言懷 李白
南風昔不競，豪聖思經綸。劉琨與祖逖，起舞雞鳴晨。雖有匡濟心，終為樂禍人。我則異於是，潛光皖水濱。卜築司空原，北將天柱鄰。雪霽萬里月，雲開九江春。俟乎泰階平，然後托微身。傾家事金鼎，年貌可長新。所願得此道，終然保清真。弄景奔日馭，攀星戲河津。一隨王喬去，長年玉天賓。
上崔相百憂章 李白
共公赫怒，天維中摧。鯤鯨噴蕩，揚濤起雷。魚龍陷人，箭發石開，戈揮日回。鄒衍慟哭，燕霜颯來，微誠不感。猶縶夏台。蒼鷹搏攫，丹棘崔嵬。豪聖凋枯，王風傷哀。斯文未喪，東嶽豈頹。穆逃楚難，鄒脫吳災。見機苦遲，萬憤結習，憂從中催。金瑟玉壺，盡為愁媒。舉酒太息，冶長非罪，尼父無猜。覆盆倘舉，應照寒灰。
萬憤詞投魏郎中 李白
海水渤潏，人罹鯨鯢。蓊胡沙而四塞，始滔天于燕齊。何六龍之浩蕩，遷白日于秦西。九土星分，嗷嗷棲棲。南冠君子，呼天而啼。戀高堂而掩泣，淚血地而成泥。獄戶春而不草，獨幽怨而沉迷。兄九江兮弟三峽，一門骨肉散百草，遇難不復相提攜。樹榛拔桂，好我者恤我，不好我者何忍臨危而相擠。子胥鴟夷，如其聽卑，脫我牢狴。儻辨美玉，君收白珪。
荊州賊平，臨洞庭言懷作 李白
修蛇橫洞庭，吞象臨江島。積骨成巴陵，遺言聞楚老。水窮三苗國，地窄三湘道。歲晏天崢嶸，時危人枯槁。思歸陰喪亂，去國傷懷抱。郢路方丘墟，章華亦傾倒。風悲猿嘯苦，木落鴻飛早。日隱西赤沙，月明東城草。關河望已絕，氛霧行當掃。長叫天可聞，吾將問蒼昊。
覽鏡書懷 李白
得道無古今，失道還衰老。自笑鏡中人，白髮如霜草。捫心空歎息，問影何枯槁。桃李竟何言，終成南山皓。
田園言懷 李白
賈誼三年謫，班超萬里侯。何如牽白犢，飲水對清流。
江南春懷 李白
青春幾何時，黃鳥鳴不歇。天涯失鄉路，江外老華髮。心飛秦塞雲，影滯楚關月。身世殊爛漫，田園久蕪沒。歲晏何所從，長歌謝金闕。
聽蜀僧浚彈琴 李白
蜀僧抱綠綺，西下峨眉峰。為我一揮手，如聽萬壑松。客心洗流水，餘響入霜鐘。不覺碧山暮，秋雲暗幾重。
魯東門觀刈蒲 李白
魯國寒事早，初霜刈渚蒲。揮鐮若轉月，拂水生連珠。此草最可珍，何必貴龍須。織作玉床席，欣承清夜娛。羅衣能再拂，不畏素塵蕪。
詠鄰女東窗海石榴 李白
魯女東窗下，海榴世所稀。珊瑚映綠水，未足比光輝。清香隨風發，落日好鳥歸。願為東南枝，低舉拂羅衣。無由共攀折，引領望金扉。
南軒松 李白
南軒有孤松，柯葉自綿冪。清風無閒時，瀟灑終日夕。陰生古苔綠，色染秋煙碧。何當淩雲霄，直上數千尺。
詠山樽二首 李白
蟠木不雕飾，且將斤斧疏。樽成山嶽勢，材是棟樑餘。外與金罍並，中涵玉醴虛。慚君垂拂拭，遂忝玳筵居。擁腫寒山木，嵌空成酒樽。愧無江海量，偃蹇在君門。
初出金門，尋王侍禦不遇，詠壁上鸚鵡 李白
落羽辭金殿，孤鳴吒繡衣。能言終見棄，還向隴西飛。
紫藤樹 李白
紫藤掛雲木，花蔓宜陽春。密葉隱歌鳥，香風留美人。
觀放白鷹二首 李白
八月邊風高，胡鷹白錦毛。孤飛一片雪，百里見秋毫。寒冬十二月，蒼鷹八九毛。寄言燕雀莫相啅，
觀博平王志安少府山水粉圖 李白
粉壁為空天，丹青狀江海。遊雲不知歸，日見白鷗在。博平真人王志安，沉吟至此願掛冠。松溪石磴帶秋色，
題雍丘崔明府丹灶 李白
美人為政本忘機，服藥求仙事不違。葉縣已泥丹灶畢，九轉但能生羽翼，雙鳧忽去定何依。
觀元丹丘坐巫山屏風 李白
昔遊三峽見巫山，見畫巫山宛相似。疑是天邊十二峰，錦衾瑤席何寂寂，楚王神女徒盈盈。高咫尺，如千里，水石潺湲萬壑分，煙光草色俱氛氳。溪花笑日何年發，
求崔山人百丈崖瀑布圖 李白
百丈素崖裂，四山丹壁開。龍潭中噴射，晝夜生風雷。但見瀑泉落，如潈雲漢來。聞君寫真圖，島嶼備縈回。石黛刷幽草，曾青澤古苔。幽緘倘相傳，何必向天臺。
見野草中有曰白頭翁者 李白
醉入田家去，行歌荒野中。如何青草裏，亦有白頭翁。折取對明鏡，宛將衰鬢同。微芳似相誚，留恨向東風。
流夜郎題葵葉 李白
慚君能衛足，歎我遠移根。白日如分照，還歸守故園。
塋禪師房觀山海圖 李白
真僧閉精宇，滅跡含達觀。列嶂圖雲山，攢峰入霄漢。丹崖森在目，清晝疑卷幔。蓬壺來軒窗，瀛海入幾案。煙濤爭噴薄，島嶼相淩亂。征帆飄空中，瀑水灑天半。崢嶸若可陟，想像徒盈歎。杳與真心冥，遂諧靜者玩。如登赤城裏，揭步滄洲畔。即事能娛人，從茲得消散。
白鷺鶿 李白
白鷺下秋水，孤飛如墜霜。心閑且未去，獨立沙洲傍。
詠槿 李白
園花笑芳年，池草豔春色。猶不如槿花，嬋娟玉階側。芬榮何夭促，零落在瞬息。豈若瓊樹枝，終歲長翕赩。
詠桂 李白
世人種桃李，皆在金張門。攀折爭捷徑，及此春風暄。一朝天霜下，榮耀難久存。安知南山桂，綠葉垂芳根。清陰亦可托，何惜樹君園。
白胡桃 李白
紅羅袖裏分明見，白玉盤中看卻無。疑是老僧休念誦，腕前推下水晶珠。
巫山枕障 李白
巫山枕障畫高丘，白帝城邊樹色秋。朝雲夜入無行處，巴水橫天更不流。
南奔書懷 李白
遙夜何漫漫，空歌白石爛。甯戚未匡齊，陳平終佐漢。欃槍掃河洛，直割鴻溝半。歷數方未遷，雲雷屢多難。天人秉旄鉞，虎竹光藩翰。侍筆黃金台，傳觴青玉案。不因秋風起，自有思歸歎。主將動讒疑，王師忽離叛。自來白沙上，鼓噪丹陽岸。賓禦如浮雲，從風各消散。舟中指可掬，城上骸爭爨。草草出近關，行行昧前算。南奔劇星火，北寇無涯畔。顧乏七寶鞭，留連道傍玩。太白夜食昴，長虹日中貫。秦趙興天兵，茫茫九州亂。感遇明主恩，頗高祖逖言。過江誓流水，志在清中原。拔劍擊前柱，悲歌難重論。